section_heading: Istraživanja
paragraph_text: Asteroid je 2000. izabran za metu japanske misije Hayabusa. Sonda je 12. rujna 2005. došla na 20 km od Itokawe i započela s njegovim istraživanjima. Kasnije se sonda približila na samo 7 km od asteroida. Kako je masa asteroida preslaba da zadrži sondu u orbiti, Hayabusa se asteroidu približila na način da je s njim uskladila putanju oko Sunca. 20. studenog iste godine Hayabusa je pokušala sletjeti na asteroid, ali uređaj za prikupljanje uzoraka nije radio. Sonda je ponovno 25. studenog pokušala sletjeti i prikupljanje uzoraka opet nije prošlo po planu. Na svu sreću, dizanje prašine prilikom slijetanja omogućilo je sondi prikupljanje uzoraka i oni su nakon problematičnog leta do Zemlje konačno stigli 13. lipnja 2010.